Diari Oficial de la Generalitat Valenciana


Sumari del DOGV 9904, del 30-07-2024 (2024/7687)

RESOLUCIÓ de 22 de juliol de 2024, per la qual es convoquen, per a l’any 2024, subvencions destinades als centres valencians en l’exterior (CEVEX) de la Comunitat Valenciana.
------------------------------------------------------------------------------------------------------------------------------------------------------------------------------

### Dades del document

Número de DOGV
:   9904

Data del DOGV
:   30-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7687

CVE
:   GVIK-V-1355-8542

Data del document
:   22-07-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública
    * participació social
    * identitat cultural

El Decret 94/2016, 22 de juliol, del Consell, pel qual es regulen els centres valencians en l’exterior de la Comunitat Valenciana, establix, en l’article 11, que els CEVEX podran rebre subvencions i ajudes de la Generalitat per a les actuacions que duguen a terme en compliment de les finalitats determinades en els seus estatuts. Les ajudes als CEVEX seran objecte de convocatòria anual, en la qual s’especificaran els requisits i el procediment per a sol·licitar-les.

L’Orde 4/2016, de 3 de juny de 2016, de la Conselleria de Transparència, Responsabilitat Social, Participació i Cooperació, per la qual s’establixen les bases reguladores conjuntes de les subvencions destinades a les entitats locals (ajuntaments, mancomunitats i altres fórmules associatives), entitats ciutadanes, centres valencians en l’exterior (CEVEX) i les seues federacions i confederacions, cases regionals d’altres comunitats a la Comunitat Valenciana, i les seues federacions i confederacions, per al foment de la participació ciutadana, la transparència i l’accés a la informació pública (DOGV 7798, 06.06.2016), modificada pel Decret 11/2024, de 17 d’abril del president de la Generalitat (DOGV 9855, 23.05.2024), regula en el títol II, capítol IV, les bases per a la concessió de subvencions destinades als centres valencians en l’exterior de la Comunitat Valenciana.

La convocatòria d’estes ajudes està prevista en el Pla estratègic de subvencions de la Presidència de la Generalitat i els seus organismes públics, per al període 2024-2026, aprovat per Resolució de 15 de març de 2024, de la Presidència de la Generalitat, a fi de donar suport i fomentar la participació dels centres valencians en l’exterior (CEVEX) en les polítiques públiques que els afecten i consolidar la relació institucional amb estos.

En virtut del que s’ha exposat, i de conformitat amb el que preveu l’article 2 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions; el Decret 112/2023, de 25 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat; la Resolució de 8 de novembre de 2023, del president de la Generalitat, per la qual es deleguen determinades atribucions en diferents òrgans de la Presidència, i l’article 160.4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, LHPGV),

RESOLC

*U. Objecte*

Convocar, per a l’exercici 2024, les subvencions destinades als centres valencians en l’exterior (CEVEX) de la Comunitat Valenciana.

*Dos. Bases reguladores de la convocatòria*

Les bases per les quals es regix esta convocatòria són les contingudes en l’Orde 4/2016, de 3 de juny, de la Conselleria de Transparència, Responsabilitat Social, Participació i Cooperació, per la qual s’aproven les bases reguladores conjuntes de les subvencions destinades a les entitats locals (ajuntaments, mancomunitats i altres fórmules associatives), entitats ciutadanes, centres valencians en l’exterior (CEVEX) i les seues federacions i confederacions, cases regionals d’altres comunitats a la Comunitat Valenciana, i les seues federacions i confederacions, per al foment de la participació ciutadana, la transparència i l’accés a la informació pública (DOGV 7798, 06.06.2016), modificada pel Decret 11/2024, de 17 d’abril, del president de la Generalitat (d’ara en avant, Orde 4/2016).

*Tres. Finançament*

La present convocatòria de subvencions es finançarà amb càrrec a les següents aplicacions de la Llei 8/2023, de 27 de desembre, de pressupostos de la Generalitat per a l’exercici 2024:

Aplicació pressupostària H45064429.112H00.4, línia S0170, capítol 4, amb un crèdit màxim de 150.000 euros (cent cinquanta mil euros), destinats a finançar les subvencions de la modalitat 1 (activitats i gastos de funcionament).

Aplicació pressupostària D72360982.112H00.7, línia S0274, capítol 7, amb un crèdit màxim de 100.000 euros (cent mil euros), destinats a finançar les subvencions de la modalitat 2 (gastos d’inversió).

Aplicació pressupostària S25368912.112H00.4, línia S1502, capítol 4, amb un crèdit màxim de 20.000 euros (vint mil euros), destinats a finançar les subvencions de la modalitat 3 (gastos de desplaçament per a la participació en les festes de la Comunitat Valenciana).

*Quatre. Entitats beneficiàries*

1. Podran beneficiar-se de la present convocatòria els centres valencians en l’exterior (CEVEX) de la Comunitat Valenciana, així com les seues federacions i confederacions, definits com a tals en l’article 52 de la Llei 2/2015, de 2 d’abril, de la Generalitat, de participació ciutadana de la Comunitat Valenciana, i en l’article 2 del Decret 94/2016, de 22 de juliol, del Consell, pel qual es regulen els centres valencians en l’exterior de la Comunitat Valenciana, i que hagen sigut reconeguts per la Generalitat, d’acord amb el que s’establix en la legislació vigent.

2. No podran obtindre la condició d’entitat beneficiària aquelles en les quals concórrega alguna de les circumstàncies previstes en els apartats segon i tercer de l’article 13 de la Llei 38/2003, de 17 de novembre, general de subvencions (d’ara en avant, LGS). A este efecte, l’entitat sol·licitant ha d’estar al corrent en el compliment de les obligacions tributàries i amb la Seguretat Social, atenent el que s’establix en els articles 18 i 19 del Reglament de la Llei 38/2003, de 17 de novembre, general de subvencions (d’ara en avant, RLGS), aprovat pel Reial decret 887/2006, de 21 de juliol, circumstància que comprovarà l’òrgan instructor del procediment, segons el que es preveu en l’article 28 de la Llei 39/2015, d’1 d’octubre, del procediment administratiu comú de les administracions públiques (d’ara en avant, LPACAP), llevat que conste expressament en el formulari de sol·licitud oposició expressa de l’interessat. En este últim cas, s’haurà d’acreditar el compliment presentant els corresponents certificats emesos per l’Agència Estatal d’Administració Tributària, la Conselleria d’Hisenda i Model Econòmic i la Tresoreria General de la Seguretat Social, expressius d’estar al corrent en el compliment de les obligacions tributàries i amb la Seguretat Social.

La justificació per les entitats de no estar incurses en les prohibicions per a obtindre la condició d’entitat beneficiària, contingudes en els apartats segon i tercer de l’article 13 de l’LGS, es realitzarà mitjançant una declaració responsable.

*Cinc. Objectius i activitats subvencionables*

Se subvencionaran les actuacions destinades a:

a) Activitats i gastos de funcionament (modalitat 1).

b) Gastos d’inversió (modalitat 2).

c) Gastos de desplaçament per a la participació en les festes de la Comunitat Valenciana (modalitat 3).

1. En la modalitat 1 (subvencions per a activitats i gastos de funcionament) se subvencionaran les actuacions l’objectiu general de les quals siga l’organització i la realització de projectes concrets per al desenvolupament de les activitats pròpies dels centres, les seues federacions i confederacions.

1.1. Els objectius específics, que hauran de definir-se i desenvolupar-se en el projecte, consistiran en:

a) Promoure les activitats i els programes de foment del coneixement de la llengua pròpia, la cultura i la realitat social valencianes que duguen a terme estos centres.

b) Potenciar la realització de cursos, conferències i programes formatius i de difusió de la cultura valenciana en universitats o institucions culturals dels territoris on hi haja col·lectivitats valencianes.

c) Inventariar, catalogar, restaurar i difondre el patrimoni artístic, bibliogràfic, fotogràfic i documental dels centres valencians.

d) Organitzar o participar en campanyes i iniciatives de solidaritat amb els centres valencians radicats en els territoris menys afavorits econòmicament, a fi de cobrir les necessitats bàsiques dels seus membres.

e) Organitzar o participar en campanyes i iniciatives que potencien les relacions interculturals entre els diversos pobles i regions del món.

f) Fomentar en els CEVEX la participació activa de les persones valencianes jóvens residents en l’exterior.

g) Donar suport al desenvolupament d’estratègies innovadores que incorporen la gestió de la informació i el coneixement, els valors democràtics i la participació de les persones jóvens.

De les iniciatives previstes anteriorment, s’impulsaran especialment aquelles destinades als col·lectius més desfavorits, a la infància, la joventut o a les persones majors, així com a la convivència intergeneracional, a les dones i a la igualtat d’oportunitats entre hòmens i dones.

1.2. Per a la consecució dels objectius esmentats, se subvencionaran activitats i accions consistents en:

a) Conferències, jornades i fòrums oberts per al foment i la difusió de la llengua pròpia, la cultura, la història i la realitat social i econòmica valenciana.

b) Cursos de formació, seminaris, jornades, congressos o altres accions anàlogues per a la difusió de la cultura valenciana en universitats o institucions culturals dels territoris on hi haja col·lectivitats valencianes.

c) Realitzar l’inventari, la catalogació i restauració del patrimoni artístic, bibliogràfic, fotogràfic i documental dels centres. Realitzar exposicions per a la difusió d’este.

d) Organitzar o participar en carreres solidàries, mercats ambulants solidaris i tallers solidaris per a l’ajuda als centres valencians radicats en els territoris menys afavorits econòmicament.

e) Organització o participació en fòrums, trobades o jornades que potencien les relacions interculturals entre els valencians i altres pobles.

f) Programes de suport i foment de la participació activa i la integració de la joventut valenciana resident en l’exterior. Entre estos programes s’inclouran els servicis d’orientació i informació per a les persones jóvens desplaçades per raons econòmiques.

g) Programes per a potenciar els vincles amb les persones valencianes i els seus descendents. Entre les actuacions que es podran desenvolupar, es podran incloure aquelles que contribuïsquen a facilitar el seu possible retorn a la Comunitat Valenciana.

h) Programes de foment de les tecnologies de la informació i la comunicació (TIC). Entre estos, l’organització de cursos o tallers per a l’aprenentatge en el seu maneig, la utilització del treball en xarxa i la creació de pàgines web pròpies dels centres.

i) Disseny i execució d’instruments o ferramentes que afavorisquen la participació activa, el desenvolupament dels valors democràtics i la integració de les persones jóvens valencianes residents en l’exterior (xarxes ciutadanes, plataformes digitals, trobades...).

j) Accions de foment de la participació per a possibilitar el relleu generacional i la paritat en els òrgans directius dels centres.

2. En la modalitat 2 (subvencions per a gastos d’inversió), l’objectiu específic de la subvenció consistirà en el manteniment i la millora de les seus, les instal·lacions i els equipaments d’estes entitats.

Per a la consecució de l’esmentat objectiu se subvencionaran activitats i accions consistents en:

a) Obres de rehabilitació, condicionament i reforma de les seus dels centres.

b) Adquisició d’equipament i béns inventariables.

3. En la modalitat 3 (subvencions per a gastos de desplaçament per a la participació en les festes de la Comunitat Valenciana), l’objectiu general és el foment de la relació institucional i el manteniment dels vincles sentimentals, afectius, socials i culturals dels CEVEX amb el poble valencià, així com donar suport a la labor i l’esforç dels CEVEX en la conservació i visualització de les tradicions de la Comunitat Valenciana.

L’objectiu específic consistix a afavorir el desplaçament a la Comunitat Valenciana de les persones representants dels CEVEX que complisquen els requisits requerits en la modalitat 3 per a participar en els actes festius, culturals i institucionals de les festes de les Falles de València, les Fogueres de Sant Joan d’Alacant, o la Magdalena de Castelló de la Plana.

4. No passaran a la fase de valoració els projectes que no s’adeqüen als objectius concrets i a les activitats definits en este apartat, o els projectes en els quals no hi haja coherència entre estos objectius i les activitats. Per tant, es desestimarà la sol·licitud.

5. Les activitats que se subvencionen podran executar-se a partir de l’1 de gener de 2024 i fins a la data límit de justificació de la subvenció el 31 d’octubre de 2024, sense esperar que la concessió de les subvencions es produïsca i sense que això prejutge la decisió que finalment s’adopte.

*Sis. Gastos subvencionables*

Seran gastos subvencionables els que, responent de manera indubtable a la naturalesa de l’activitat subvencionada, resulten estrictament necessaris per a la consecució de l’objecte de la subvenció. En qualsevol cas, haurà d’ajustar-se al que s’establix en l’article 31 de l’LGS.

1. En la modalitat 1:

1.1. Seran subvencionables els gastos corrents i de personal necessaris per a la realització del projecte presentat. Entre estos gastos es poden incloure els següents:

a) Gastos indirectes: s’entenen així els gastos que afecten tota l’activitat de l’entitat beneficiària amb caràcter general. S’inclouen els gastos de lloguer de l’immoble que figure com a seu, llum, aigua, telèfon, neteja i anàlegs. Es podrà imputar a esta mena de gasto un màxim del 50 % de la subvenció concedida.

b) Gastos directes: Seran subvencionables els gastos que es deriven de manera directa de l’execució de les activitats detallades en el projecte. S’inclouen en esta mena de gastos:

b.1) Costos de personal intern: Dins d’estos gastos s’inclouran les nòmines del personal de la pròpia entitat, imputables a la realització del projecte, fins a un màxim del 40% de la quantitat subvencionada.

En este apartat de gastos de personal intern es podran imputar: retribucions i gastos de personal directament lligat al desenvolupament del projecte. Seran subvencionables els salaris bruts, les quotes de la Seguretat Social a càrrec de l’empresa i altres costos salarials com ara pagues extraordinàries, i la resta de retribucions derivades de la normativa laboral aplicable, meritats durant el període d’execució i en funció del percentatge de dedicació al projecte.

b.2) Costos de funcionament: S’inclouen els gastos de difusió, material fungible d’oficina, gastos de transport i altres gastos gestionats directament per l’entitat.

Respecte als gastos de transport, seran subvencionables els gastos de locomoció del personal adscrit al projecte que s’executa, sempre que el desplaçament siga necessari i tinga relació directa amb l’activitat subvencionada, acreditat mitjançant certificat de la presidència o la secretària de l’entitat.

Quan el desplaçament es realitze en vehicle particular, únicament se subvencionarà, si és el cas, la quantitat que resulte de computar 0,19 euros per quilòmetre recorregut, sempre que es justifique la necessitat del desplaçament i la seua realització efectiva, acreditat mitjançant certificat de la presidència o la secretaria de l’entitat.

b.3) Costos de subcontractació: s’entén per subcontractació quan l’entitat beneficiària concerta amb tercers l’execució total o parcial de les activitats que constituïxen l’objecte de la subvenció. L’entitat beneficiària podrà subcontractar totalment o parcialment l’activitat objecte de la subvenció, fins a un percentatge màxim del 75 % de l’import de l’activitat subvencionada, amb els requisits i les prohibicions establits en l’article 29 de l’LGS.

El pressupost presentat haurà de tindre relació directa amb les activitats previstes en el projecte, de la mateixa manera, haurà de ser coherent i equilibrat íntegrament. A este efecte, s’entendrà com a coherència en la distribució dels gastos la relació lògica i adequada entre els gastos que es pressuposten en el projecte i les activitats que cal realitzar per al compliment dels objectius previstos. Per a això, el pressupost haurà d’estar prou detallat segons el tipus de gasto que es realitze.

1.2. No seran subvencionables amb càrrec a esta modalitat 1:

a) Els gastos d’assessoria fiscal, laboral o comptable, i els tributs, excepte quan l’entitat beneficiària de la subvenció els abona efectivament i justifica la seua no exempció.

b) Els gastos per a l’adquisició de béns inventariables (equips informàtics, impressores, mobiliari, vestits tradicionals i d’altres anàlegs).

c) Els premis, donacions directes o indirectes o ajudes de qualsevol classe.

d) Els gastos d’allotjament.

e) Els gastos de taxi, aparcament, peatge d’autopistes i combustible.

f) Tota la cartelleria i la publicitat realitzada de l’activitat subvencionada que no porte la menció o els logotips d’haver sigut finançades per la Generalitat Valenciana.

g) Els materials realitzats per encàrrec, que porten impreses llegendes o eslògans i no porten imprés el logotip d’haver sigut finançats per la Generalitat Valenciana.

h) Activitats que promoguen o justifiquen qualsevol forma de discriminació per raó de raça, sexe, religió, ideologia o qualsevol altra que atempte contra els drets fonamentals de la persona o la seua dignitat.

1.3. Quan un projecte continga activitats recreatives com a complement a la seua realització, els gastos corresponents a servicis d’àpats, restauració, comestibles o avituallament imputables a la subvenció no podran superar en cap cas el 10 % de la quantitat total subvencionada.

2. En la modalitat 2, en el cas d’obres de rehabilitació, condicionament i reforma de les seus dels centres, l’entitat beneficiària haurà de destinar l’immoble a la fi de seu social del centre valencià en l’exterior per un període no inferior a cinc anys des de la data de finalització d’estes, i quedarà obligada, de conformitat amb l’article 31.4 de l’LGS, a inscriure esta circumstància, així com l’import de la subvenció concedida en el registre públic corresponent.

En el cas d’adquisició d’equipament i béns inventariables necessaris per al manteniment de l’activitat del centre (equips informàtics, impressores, mobiliari, fons documentals, fotogràfics, bibliogràfics, artístics i altres gastos d’inversió anàlegs), l’entitat beneficiària haurà de destinar els béns al fi concret per al qual es va concedir la subvenció per un període no inferior a dos anys des de la data d’adquisició d’estos.

No serà objecte de subvenció l’adquisició de béns immobles per a funció de seu social, l’amortització de capital de préstecs formalitzats per a l’adquisició d’esta i l’adquisició o reparació de vehicles de transport.

L’incompliment de l’obligació de destinació referida en els dos paràgrafs anteriors serà causa de reintegrament.

3. En la modalitat 3 seran subvencionables els gastos de desplaçament des del lloc d’origen (i retorn) fins al municipi de la Comunitat Valenciana en què es realitzen els actes festius d’alguna d’estes festes de la Comunitat Valenciana: Falles de València, Fogueres de Sant Joan d’Alacant, Festes de la Magdalena de Castelló de la Plana, d’un màxim de dos representants per CEVEX en total per a l’any 2024. Almenys un d’ells haurà de ser la fallera major, reina de la Magdalena, o bellea del foc del CEVEX, tant la major com la infantil.

Se subvencionaran els gastos de desplaçament efectivament realitzats amb els límits establits en el resolc deu c.

Hauran de complir-se els requisits següents:

– Les persones representants que siguen falleres majors, bellees del foc, o reines de la Magdalena hauran d’haver sigut designades com a representants de la festa per a l’any 2024 per l’òrgan corresponent del CEVEX.

– Els CEVEX que opten a esta modalitat de subvenció hauran d’acreditar que compten amb un programa d’activitats relacionades amb la festa a la qual s’assistix (Falles de València, Fogueres de Sant Joan d’Alacant, o Magdalena de Castelló de la Plana) en el seu lloc d’origen i, a més, hauran de presentar una previsió dels actes festius, culturals i institucionals en què participaran durant la seua visita als actes a la Comunitat Valenciana, tot això per a 2024.

– Almenys un dels actes en què es participe haurà d’haver sigut organitzat per una entitat pública de la Comunitat Valenciana.

Quan el desplaçament es realitze en vehicle particular, únicament se subvencionarà la quantitat que resulte de computar 0,19 euros per quilòmetre recorregut, sempre que s’acredite la seua efectiva realització segons la documentació justificativa que es presente.

No serà objecte de subvenció els gastos de taxi, aparcament, peatge d’autopistes. No es percebrà cap indemnització pel recorregut que excedisca el nombre de quilòmetres corresponents a l’itinerari adequat per a la realització del trajecte.

4. El pressupost per a l’execució del projecte que presente l’entitat de cada una de les modalitats a les quals opte haurà d’adequar-se a l’import de la subvenció sol·licitada, sense superar en cap cas la subvenció màxima per projecte establida en la convocatòria.

*Set. Presentació de sol·licituds i termini*

1. Les sol·licituds s’han de presentar en el termini de 20 dies hàbils comptats des de l’endemà de la publicació de l’extracte de la present convocatòria en el *Diari Oficial de la Generalitat Valenciana*. L’incompliment del termini esmentat donarà lloc a l’exclusió de la convocatòria.

La presentació de la sol·licitud significa la plena acceptació del que es disposa en l’Orde 4/2016, i en esta resolució de convocatòria.

Les entitats sol·licitants han de presentar les sol·licituds de manera telemàtica en l’enllaç següent: [https://www.gva.es/va/inicio/procedimientos?id\_proc=G2,](https://www.gva.es/va/inicio/procedimientos?id_proc=G2, ) on es troben els models de formularis i annexos de la sol·licitud. Per a comunicar qualsevol incidència tècnica relacionada amb la presentació telemàtica de la sol·licitud pot accedir-se a l’enllaç següent: <https://sede.gva.es/va/formulari-problemes-tecnics.>

Per a poder realitzar la presentació telemàtica, l’entitat sol·licitant ha de disposar d’un sistema de firma electrònica dels admesos en la seu de la Generalitat, dels tipus següents:

a) Certificat digital de persona jurídica o similar, que identifique convenientment l’entitat sol·licitant.

b) Certificat digital de la persona física, que conste inscrita com a representant de l’entitat sol·licitant en el Registre de representants de la Generalitat, per a tramitar este procediment.

c) Excepcionalment, i per al supòsit que no es poguera presentar la sol·licitud de la manera prevista en algun dels dos supòsits anteriors, s’admetrà la presentació de la sol·licitud amb un certificat digital de la persona física que ostente la representació de l’entitat sol·licitant per a realitzar la tramitació d’este procediment, si s’acredita documentalment esta representació davant de la Direcció General de Transparència i Participació en el moment de la sol·licitud.

2. Únicament en el cas dels centres valencians que estiguen situats fora d’Espanya i que per tal circumstància no puguen presentar la sol·licitud de manera telemàtica, s’admetrà de manera excepcional la presentació de la sol·licitud pels mitjans que establix l’article 16.4 de l’LPACAP. En este cas excepcional que la documentació no haja sigut presentada telemàticament, l’entitat beneficiària haurà d’enviar en el mateix dia, mitjançant correu electrònic dirigit al servici de suport a les persones valencianes en l’exterior, document acreditatiu de la presentació i del contingut d’esta.

3. La presentació de la sol·licitud de subvenció comportarà la subjecció de l’entitat sol·licitant a les normes i condicions establides en la present convocatòria, i la seua autorització perquè la Direcció General de Transparència i Participació obtinga directament dels òrgans administratius corresponents l’acreditació del compliment de les obligacions tributàries i amb la Seguretat Social, tenint en compte el que s’establix en els articles 18 i 19 de l’RLGS, i, en este cas, les entitats no hauran d’aportar les certificacions corresponents, segons el que preveu l’article 28 de l’LPACAP. No obstant això, es podrà denegar este consentiment si així s’assenyala expressament en el formulari de sol·licitud. En este supòsit, hauran d’aportar-se els corresponents certificats emesos per l’Agència Estatal de l’Administració Tributària, la Conselleria d’Hisenda i Model Econòmic i la Tresoreria General de la Seguretat Social, d’estar al corrent en el compliment de les obligacions tributàries i amb la Seguretat Social.

Els centres valencians que estiguen situats fora d’Espanya hauran d’acreditar estar al corrent de les obligacions tributàries i amb la Seguretat Social segons el que indica el resolc huit, apartat 2.g.

*Huit. Documentació preceptiva de les sol·licituds*

1. Per a la present convocatòria de subvencions, les entitats podran optar a totes les modalitats de subvencions, o a alguna d’estes, per a la qual cosa hauran de presentar una sol·licitud per cada modalitat en la qual es participe. Cada una de les modalitats porta associats els seus corresponents documents i formularis.

2. Els centres valencians que sol·liciten una subvenció de la modalitat 1 presentaren una sol·licitud, formalitzada en tots els seus apartats i firmada per la persona que ostenta la representació legal de l’entitat, degudament autoritzada. En el cas dels centres valencians situat fora d’Espanya, i que, per tal circumstància, no puguen presentar la sol·licitud de manera telemàtica, hauran d’omplir el model normalitzat de sol·licitud (doc. 0), disponible en l’enllaç següent: <https://participacio.gva.es/va/web/participacio/convocatorias-y-subvenciones.>

La sol·licitud ha d’anar acompanyada dels següents documents electrònics, o, en defecte d’això, dels originals o còpies autenticades:

a) Projecte presentat segons el model normalitzat (doc. 1). Les dades no omplides en este formulari no seran tingudes en compte a l’efecte de la seua valoració. Així mateix, no seran tingudes en compte les dades omplides per l’entitat beneficiària que amb examen previ de l’expedient per la comissió avaluadora no siguen coherents amb els objectius i les activitats proposades en el projecte.

Perquè siguen valorats determinats mèrits al·legats en el projecte, haurà d’aportar-se la documentació que els acredite.

En el cas que el projecte preveja més d’una activitat, s’haurà d’omplir una fulla (annex 1.1) per a cada una de les activitats que es preveuen desenvolupar en el projecte, en la qual es descriurà detalladament l’activitat i el cost econòmic previst per a la seua realització.

b) Memòria descriptiva de les activitats i projectes duts a terme, si és el cas, pel centre valencià en l’exterior sol·licitant de la subvenció durant els exercicis 2022 i 2023.

c) En els casos d’aquells projectes on estiga previst el treball en xarxa, s’haurà d’aportar declaració responsable subscrita per la persona representant de l’entitat sol·licitant en què es manifeste la col·laboració en el disseny i/o l’execució del projecte a través de la metodologia de treball en xarxa (doc. 2). S’entén com a treball en xarxa la interacció intencional i selectiva entre dos o més actors sobre la base d’una relació, entre els subjectes o per les activitats que realitzen, amb la finalitat de millorar el benestar personal i la qualitat de vida, tant de l’individu com de la comunitat en què s’integra.

d) En el supòsit de centres que presenten sol·licitud de subvencions a la Generalitat per primera vegada, en el cas que les entitats beneficiàries hagen modificat les seues dades bancàries respecte a exercicis anteriors, o bé a requeriment de l’òrgan gestor, es procedirà de la manera següent d’acord amb el que s’establix en l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades identificatives i bancàries de les persones físiques i jurídiques que es relacionen econòmicament amb la Generalitat, i amb el que establix la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER:

d.1) Els centres amb compte bancari l’IBAN del qual s’identifique amb país d’origen ESPANYA hauran d’utilitzar el tràmit automatitzat PROPER habilitat a este efecte, que serà accessible a través de l’enllaç següent: <https://www.gva.es/va/inicio/procedimientos?id_proc=22247>

d.2) Els centres amb compte bancari l’IBAN del qual no s’identifique amb país d’origen ESPANYA hauran d’utilitzar el tràmit no automatitzat i presentar la documentació següent, de conformitat amb el que s’establix en l’article 16 de la Llei 39/2015, d’1 d’octubre, de procediment administratiu comú de les administracions públiques.

d.2.1) Formulari normalitzat “Annex model de domiciliació bancària”, firmat per la persona que ostente la representació legal de l’entitat beneficiària, juntament amb els documents vàlids en dret que deixen constància fidedigna de la seua representació.

d.2.2) Acreditació de la titularitat del compte bancari, així com del codi IBAN o SWIFT, que assenyale en el model de domiciliació bancària.

e) Relació nominal i numerada de persones associades a l’entitat, amb expressió del número de document d’identificació d’estes, firmada o autenticada per la persona que n’ostente la presidència.

En el cas que el centre valencià sol·licitant haja presentat esta documentació davant de la Generalitat en la convocatòria de subvencions de l’exercici anterior, serà suficient la presentació d’una relació nominal i numerada, firmada o autenticada per la persona que n’ostente la presidència, de les altes i baixes de persones associades produïdes durant l’any transcorregut des de l’anterior convocatòria.

f) Els centres sol·licitants que no tinguen la seua residència fiscal en territori espanyol hauran de presentar un certificat de residència fiscal, en vigor, emés per les autoritats competents del seu país de residència.

g) Igualment, en el cas dels centres valencians que estiguen situats fora d’Espanya, hauran de presentar declaració responsable, firmada per la persona que ostente la representació legal de l’entitat, que l’entitat està exempta d’obligacions tributàries i amb la Seguretat Social a Espanya (doc. 3).

h) L’entitat sol·licitant haurà d’aportar una certificació acreditativa de la composició actual de la junta directiva, amb indicació del nom, cognoms, DNI dels membres integrants i càrrec que ocupen.

i) Qualsevol altre document justificatiu de mèrits al·legats per a la valoració.

3. Els centres valencians que sol·liciten una subvenció per a la modalitat 2 hauran de presentar, a més de la documentació anteriorment detallada per a la modalitat 1, còpia de les factures proforma o del pressupost de les obres de rehabilitació, condicionament i reforma a realitzar, o de l’equipament o béns inventariables necessaris per al manteniment de l’activitat del centre que es pretenguen adquirir.

Una factura proforma equival a un pressupost o oferta comercial, sol contindre la mateixa informació que una factura normal i pot servir com a justificació i compromís d’una inversió a realitzar. No obstant això, ha d’esmentar, de manera específica, la seua naturalesa de “proforma” i portar una sèrie numèrica diferent de la principal de facturació.

4. Els centres valencians que sol·liciten una subvenció per a la modalitat 3 hauran de presentar, a més de la documentació anteriorment detallada per a la modalitat 1, un certificat firmat pel secretari o secretària i amb el vistiplau de la persona que n’ostenta la presidència en el qual s’acredite el nomenament de la representant del CEVEX que siga fallera major, bellea del foc, o reina de la Magdalena, per a la festa que corresponga de 2024, siga major o infantil.

En la modalitat 3, en relació amb el document “formulari de presentació del projecte” (doc. 1) s’han d’omplir dos activitats:

– Una activitat consistirà en la previsió de participació en les festes de la Comunitat Valenciana, amb indicació de les activitats de la festa a la qual es pretén assistir.

– Una segona consistirà en la programació dels actes festius i culturals en el CEVEX d’origen relacionats amb les festes a les quals assistisca el CEVEX per la modalitat 3, amb el detall dels actes i de les activitats de la festa a desenvolupar en la seu del CEVEX l’any 2024.

A més, es farà constar, per a la seua valoració, la trajectòria del CEVEX en l’organització d’actes festius i culturals relatius a la celebració de les principals festes tradicionals de la Comunitat Valenciana en el lloc d’origen del CEVEX (actes fallers, Magdalena, Fogueres de Sant Joan).

*Nou. Criteris de valoració de les sol·licituds*

1. Els centres valencians en l’exterior sol·licitants hauran d’obtindre en la valoració un mínim de 50 punts per a rebre subvenció en la present convocatòria, tenint en compte els criteris objectius de valoració establits en l’article 24 de l’Orde 4/2016, i la ponderació d’estos que a continuació s’establix:

Modalitat 1: Subvencions per a les activitats i els gastos de funcionament.

a) Entitat sol·licitant (fins a 30 punts).

a.1) Nombre de persones associades (fins a 6 punts).

a.2) Antiguitat del centre (fins a 6 punts).

a.3) Foment de les TIC (fins a 4 punts).

a.4) Creació i treball en xarxes (fins a 6 punts).

a.5) Relleu generacional i paritat en els òrgans directius dels centres (fins a 6 punts).

a.6) Mesures concretes de corresponsabilitat i conciliació de la vida personal, laboral i familiar que calga aplicar per a la plantilla laboral de l’entitat, que superen el que s’establix legalment i convencionalment, especialment quan es tracte de persones treballadores amb discapacitat/diversitat funcional o en situació de dependència. S’acreditarà mitjançant declaració responsable del o de la representant de l’entitat (fins a 2 punts), formalitzada en la sol·licitud telemàtica o en el doc. 0.

b) Projecte i activitats que cal desenvolupar (fins a 70 punts).

b.1) Enfocament tècnic. Es valorarà la qualitat i viabilitat del projecte, així com la coherència i l’adequació d’este als objectius que es volen aconseguir (fins a 15 punts).

b.1.1) Identificació de les necessitats que justifiquen el projecte. Es valorarà la fonamentació de les necessitats detectades que motiven la realització del projecte i, especialment, la realització d’estudis o anàlisis prèvies d’estes. Si es realitza este estudi, s’haurà d’adjuntar-se a la sol·licitud (fins a 5 punts).

b.1.2) Definició adequada i desenvolupament dels objectius del projecte (fins a 5 punts).

b.1.3) Grau de coherència entre els objectius i les activitats que cal desenvolupar (fins a 5 punts).

b.2) Activitats previstes. Es valorarà la planificació i la gestió de les activitats previstes, tenint en compte l’àmbit d’actuació, la difusió i els impactes previstos (fins a 40 punts).

b.2.1) Planificació i gestió de les activitats previstes (fins a 15 punts).

b.2.2) Àmbit d’actuació (fins a 20 punts).

b.2.3) Activitats de difusió (fins a 5 punts).

b.3) Persones beneficiàries del projecte. Es valoraran especialment les activitats destinades als col·lectius més desfavorits, a la infància, la joventut, les persones majors, així com la convivència intergeneracional, les dones i la igualtat d’oportunitats entre hòmens i dones (fins a 10 punts).

b.4) Experiència. Es valoraran les activitats desenvolupades per l’entitat en els últims dos anys (fins a 5 punts).

Modalitat 2: Subvencions per a gastos d’inversió.

a) Entitat sol·licitant (fins a 30 punts).

a.1) Nombre de persones associades (fins a 6 punts).

a.2) Antiguitat del centre (fins a 6 punts).

a.3) Foment de les TIC (fins a 4 punts).

a.4) Creació i treball en xarxes (fins a 6 punts).

a.5) Relleu generacional i paritat en els òrgans directius dels centres (fins a 6 punts).

a.6) Mesures concretes de corresponsabilitat i conciliació de la vida personal, laboral i familiar que calga aplicar per a la plantilla laboral de l’entitat, que superen el que s’establix legalment i convencionalment, especialment quan es tracte de persones treballadores amb discapacitat/diversitat funcional o en situació de dependència. S’acreditarà mitjançant declaració responsable del o de la representant de l’entitat (fins a 2 punts), formalitzada en la sol·licitud telemàtica o en el doc. 0.

b) Projecte i inversions que cal realitzar (fins a 70 punts).

b.1) Enfocament tècnic. Es valorarà la qualitat i la viabilitat de la inversió, així com la coherència i l’adequació d’esta als objectius que es volen aconseguir (fins a 30 punts).

b.1.1) Identificació de les necessitats que justifiquen el projecte. Es valorarà la fonamentació de les necessitats detectades que motiven la realització del projecte i, especialment, la realització d’estudis o anàlisis prèvies d’estes. Si es realitza este estudi, haurà d’adjuntar-se a la sol·licitud (fins a 10 punts).

b.1.2) Adequada definició i desenvolupament dels objectius del projecte d’inversió (fins a 10 punts).

b.1.3) Grau de coherència entre els objectius i les inversions que es volen realitzar (fins a 10 punts).

b.2) Inversions previstes. Es valorarà la planificació i gestió de les inversions previstes, així com l’impacte que puguen representar per a la millora del funcionament del centre (fins a 40 punts).

b.2.1) Planificació i gestió de les inversions previstes (fins a 20 punts).

b.2.2) Impacte sobre la millora del funcionament del centre (fins a 20 punts).

Modalitat 3: Subvencions per a desplaçaments de representants dels CEVEX a les festes de la Comunitat Valenciana.

a) Entitat sol·licitant (fins a 30 punts).

a.1) Nombre de persones associades (fins a 6 punts).

a.2) Antiguitat del centre (fins a 6 punts).

a.3) Foment de les TIC (fins a 4 punts).

a.4) Creació i treball en xarxes (fins a 6 punts).

a.5) Relleu generacional i paritat en els òrgans directius dels centres (fins a 6 punts).

a.6) Mesures concretes de corresponsabilitat i conciliació de la vida personal, laboral i familiar que calga aplicar per a la plantilla laboral de l’entitat, que superen el que s’establix legalment i convencionalment, especialment quan es tracte de persones treballadores amb discapacitat/diversitat funcional o en situació de dependència. S’acreditarà mitjançant declaració responsable del o de la representant de l’entitat (fins a 2 punts), formalitzada en la sol·licitud telemàtica o en el doc. 0.

b) Projecte que cal realitzar (fins a 70 punts).

b.1) Trajectòria del CEVEX en l’organització d’actes festius i culturals relatius a la celebració de les principals festes tradicionals de la Comunitat Valenciana en els llocs d’origen dels CEVEX (actes fallers, Magdalena, Fogueres de Sant Joan) (fins a 45 punts).

b.2) Projecte d’activitats que es volen desenvolupar en el lloc d’origen del CEVEX en 2024 amb motiu de les festes esmentades (fins a 15 punts).

b.3) Projecte d’activitats de participació en les festes de la Comunitat Valenciana, amb indicació de les activitats de la festa a les quals es pretén assistir (fins a 10 punts).

*Deu. Criteris per a la determinació de la subvenció i quanties màximes*

1. Per a determinar la quantia subvencionada, es tindrà en compte l’adequació dels projectes presentats per les entitats als criteris de valoració determinats en l’apartat anterior.

2. La subvenció màxima per projecte serà:

a) Per a la modalitat 1 se subvencionarà, com a màxim, 6.000 euros per projecte.

b) Per a la modalitat 2 se subvencionarà, com a màxim, 10.000 euros per projecte.

c) Per a la modalitat 3 se subvencionarà, com a màxim, per cada representant dels CEVEX, anada i tornada inclosa:

c.1) 1.000 euros en el cas de CEVEX situats fora del territori espanyol.

c.2) 300 euros en el cas de CEVEX situats en territori espanyol zona insular (illes Balears o illes Canàries).

c.3) 150 euros en el cas de CEVEX situats en territori espanyol no insular.

Els projectes que hagen superat la puntuació de 50 punts se subvencionaran segons el límit anterior; es concediran les subvencions per orde de puntuació, de més a menys, fins que s’esgoten els fons previstos en la convocatòria corresponent.

3. En cas d’empat de les entitats sol·licitants que opten a la modalitat 1, es considerarà primer l’entitat que tinga la major puntuació obtinguda, d’acord amb el que s’assenyala a continuació, i per este orde:

– En primer lloc, l’entitat que haja obtingut major puntuació en l’apartat b.2) Activitats previstes.

– Si persistix l’empat, l’entitat que haja obtingut major puntuació en l’apartat b.1) Enfocament tècnic.

– Si persistix l’empat, l’entitat que haja obtingut major puntuació en l’apartat b.3) Persones beneficiàries del projecte.

– Si persistix l’empat, l’entitat que haja obtingut major puntuació en l’apartat b.4) Experiència.

– Si persistix l’empat, l’entitat que haja obtingut major puntuació en l’apartat a.1) Nombre de persones associades.

– Si persistix l’empat, l’entitat que haja obtingut major puntuació en l’apartat a.2) Antiguitat del centre.

– Si persistix l’empat, l’entitat que haja obtingut major puntuació en l’apartat a.3) Foment de les TIC.

Si persistix l’empat, l’entitat que haja obtingut major puntuació en l’apartat a.4) Creació i treball en xarxes.

– Si persistix l’empat, l’entitat que haja obtingut major puntuació en l’apartat a.5) Relleu generacional i paritat en els òrgans directius dels centres.

– Si persistix l’empat, l’entitat que, malgrat no estar-hi legalment obligada, al venciment de la presentació de la sol·licitud de la subvenció, haja negociat amb la representació legal de les persones treballadores, si n’hi haguera, i haja aprovat i tramitat la inscripció dels plans d’igualtat en el registre de la Comunitat Valenciana.

– Si persistix l’empat, l’entitat que haja presentat la sol·licitud en primer lloc, tenint en compte l’entrada en un registre habilitat a este efecte.

4. En cas d’empat de les entitats sol·licitants que opten a la modalitat 2, es considerarà primer l’entitat que tinga la major puntuació obtinguda, d’acord amb el que s’assenyala a continuació, i per este orde:

– En primer lloc, l’entitat que haja obtingut major puntuació en l’apartat b.1) Enfocament tècnic.

– Si persistix l’empat, qui haja obtingut major puntuació en l’apartat b.2) Inversions previstes.

– Si persistix l’empat, l’entitat que haja obtingut major puntuació en l’apartat a.1) Nombre de persones associades.

– Si persistix l’empat, l’entitat que haja obtingut major puntuació en l’apartat a.2) Antiguitat del centre.

– Si persistix l’empat, l’entitat que haja obtingut major puntuació en l’apartat a.3) Foment de les TIC.

– Si persistix l’empat, l’entitat que haja obtingut major puntuació en l’apartat a.4) Creació i treball en xarxes.

– Si persistix l’empat, l’entitat que haja obtingut major puntuació en l’apartat a.5) Relleu generacional i paritat en els òrgans directius dels centres.

– Si persistix l’empat, l’entitat que, fins i tot sense estar-hi legalment obligada, al venciment de la presentació de la sol·licitud de la subvenció, haja negociat amb la representació legal de les persones treballadores, si n’hi haguera, i haja aprovat i tramitat la inscripció dels plans d’igualtat en el registre de la Comunitat Valenciana.

– Si persistix l’empat, l’entitat que haja presentat la sol·licitud en primer lloc, tenint en compte l’entrada en un registre habilitat a este efecte.

5. En cas d’empat de les entitats sol·licitants que opten a la modalitat 3, es considerarà primer l’entitat que tinga la major puntuació obtinguda, d’acord amb el que s’assenyala a continuació, i per este orde:

– En primer lloc, l’entitat que haja obtingut major puntuació en l’apartat b.1) Trajectòria del CEVEX en l’organització de festejos (fallers, Magdalena, Fogueres de Sant Joan) en la seua comunitat d’origen.

– Si persistix l’empat, l’entitat que haja obtingut major puntuació en l’apartat b.2) Projecte d’activitats que es volen desenvolupar en el lloc d’origen del CEVEX en 2024 amb motiu de les festes esmentades.

– Si persistix l’empat, l’entitat que, fins i tot sense estar-hi legalment obligada, al venciment de la presentació de la sol·licitud de la subvenció, haja negociat amb la representació legal de les persones treballadores, si n’hi haguera, i haja aprovat i tramitat la inscripció dels plans d’igualtat en el registre de la Comunitat Valenciana.

– Si persistix l’empat, l’entitat que haja presentat la sol·licitud en primer lloc, tenint en compte l’entrada en un registre habilitat a este efecte.

6. Quan es produïsca la renúncia d’alguna de les entitats beneficiàries a la subvenció, i sempre que esta renúncia es realitze en el termini d’un mes des de la publicació de la resolució de concessió, el crèdit pressupostari no aplicat podrà concedir-se sense necessitat de nova convocatòria a l’entitat sol·licitant següent per orde de puntuació que haja superat la puntuació mínima, però no haja resultat beneficiària.

*Onze. Ordenació i instrucció*

1. L’òrgan encarregat de l’ordenació i la instrucció del procediment serà la Subdirecció General de Participació Ciutadana, que, en qualsevol moment del procediment, podrà, d’ofici, acordar totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.

2. La comprovació que hi ha dades no ajustades a la realitat podrà comportar, en funció de la seua transcendència, la denegació de la subvenció sol·licitada, la pèrdua del dret al cobrament, o el reintegrament d’esta, sense perjuí de les responsabilitats restants que puguen derivar-se d’esta circumstància.

3. La concessió de la subvenció es realitzarà mitjançant el procediment de concessió en règim de concurrència competitiva arreplegat en l’article 164 de l’LHPGV.

*Dotze. Resolució i notificació*

1. La resolució de concessió o denegació de les subvencions correspondrà dictar-la a la persona titular de la Direcció General de Transparència i Participació, amb proposta prèvia de la comissió avaluadora, prevista en l’article 9 de l’Orde 4/2016, després de la valoració de les sol·licituds admeses.

2. El termini màxim per a resoldre les sol·licituds i procedir a la publicació de la resolució de concessió, serà el de sis mesos comptats des de la data de publicació de la convocatòria en el Diari Oficial de la Generalitat Valenciana, transcorregut el qual sense que s’haja dictat resolució expressa, les sol·licituds hauran d’entendre’s desestimades, de conformitat amb l’article 25 de l’LPACAP.

La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana, d’acord amb el que establix l’article 45.1.b de l’LPACAP.

3. Contra la resolució de concessió, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l’acte, en el termini d’un mes, comptat des de l’endemà de la publicació, de conformitat amb el que preveuen els articles 123 i 124 de l’LPACAP, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l’endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa (d’ara en avant, LJCA). Tot això, sense perjuí que s’utilitze qualsevol altra via que es considere oportuna.

*Tretze. Règim de pagament i termini per a la justificació de la subvenció*

1. El pagament de les subvencions, es realitzarà en pagament únic, després de la justificació del gasto realitzat mitjançant transferència bancària al compte designat per l’entitat beneficiària en la seua sol·licitud.

2. El termini màxim per a presentar la justificació de la subvenció finalitzarà el 31 d’octubre de 2024.

*Catorze. Justificació de la subvenció*

1. Per a efectuar el pagament, les entitats beneficiàries de la subvenció hauran d’ajustar-se als requisits i a les formes d’acreditació establits en els articles 30 i 31 de l’LGS, en l’article 169 de l’LHPGV. En tot cas, hauran de presentar la documentació següent:

a) Certificat de justificació de gastos i de compliment del pressupost aprovat (doc. 4).

b) Relacions detallades dels gastos ocasionats pel projecte objecte de subvenció, per cada un dels diferents conceptes de gasto amb el detall següent:

– Una relació per als gastos indirectes.

– Una relació per als costos de personal intern.

– Una relació per als costos de funcionament.

– Una relació per als costos de subcontractació.

– Una relació per als costos ocasionats per obres de rehabilitació, condicionament i reforma de la seu.

– Una relació per als costos ocasionats per l’adquisició d’equipament i de béns inventariables.

– Una relació per als gastos dels desplaçaments per a l’assistència als actes (anada i tornada), fins al municipi de la Comunitat Valenciana en què se celebren, de les persones representants per centre CEVEX.

En cada una de les relacions haurà de constar la identificació de la persona creditora, l’import, la data d’emissió de la factura, la nòmina o un altre gasto de personal, la data de pagament d’estes i la relació amb les activitats i els objectius del projecte. A més, haurà d’indicar-se l’import d’imputació de cada factura i dels gastos de personal intern a la subvenció concedida.

Així mateix, cada una de les relacions haurà de portar realitzat el sumatori dels gastos realitzats, la quantitat dels quals haurà de coincidir amb les quantitats expressades en el certificat de justificació de gastos i de compliment del pressupost aprovat, previst en l’apartat g.

Es considerarà gasto realitzat el que ha sigut efectivament pagat amb anterioritat a la finalització del període de justificació, això és, fins al 31 d’octubre de 2024.

Estes relacions de gastos hauran de ser subscrites per la persona representant de l’entitat.

c) Original de les factures del gasto efectuat, que hauran de contindre, com a mínim:

– Número de factura.

– Data d’expedició.

– Raó social emissor i receptor.

– NIF emissor i receptor.

– Domicili emissor i receptor.

– Descripció de les operacions (base imposable).

– Tipus impositiu.

– Quota tributària.

– Data prestació del servici (si és diferent de la d’expedició).

En cap cas s’admetran factures, tiquets o rebuts que no incloguen les dades referides anteriorment.

En tot cas, les factures o document equivalent hauran de tindre un import mínim de vint euros, per la qual cosa, si els diferents gastos efectuats són inferiors a este import, hauran d’agrupar-se en una única factura tots els corresponents al mateix emissor.

d) Justificants de pagament dels gastos efectuats.

En tot cas, ja es tracte de gastos justificats amb factura, nòmina, etc., es requerix l’aportació dels documents acreditatius d’haver efectuat el pagament.

Com a regla general, per a acreditar la realització del pagament, el sistema recomanat és la transferència o la domiciliació bancàries dels gastos, i, en este cas, haurà d’acompanyar-se a la factura el corresponent justificant de pagament bancari (cartilla, extracte bancari, moviment bancari). El pagament ha d’efectuar-se sempre amb càrrec a un compte de l’entitat beneficiària de la subvenció; no podran subvencionar-se pagaments realitzats amb càrrec a comptes el titular dels quals no siga l’entitat, com, per exemple, a nom del president/a de l’entitat, el secretari/ària o el tresorer/a.

Quan, excepcionalment, el pagament de la factura s’haja fet mitjançant:

d.1) Entrega en efectiu que s’acreditarà per qualsevol dels mitjans següents:

– La factura contindrà un segell que deixe constància d’este pagament («pagat», «cancel·lat», «en efectiu» ...), la data d’este i la firma de l’emissor.

– Rebut en el qual conste que a l’emissor li ha sigut satisfet l’import, amb identificació de la factura a la qual correspon i la data del pagament.

A més, s’ha d’aportar un certificat firmat pel secretari/ària i el tresorer/a, amb el vistiplau del president/a de l’entitat, en el qual es determine esta circumstància, fent constar que estos gastos s’han realitzat per la mateixa amb càrrec a la subvenció concedida, amb el detall de l’origen d’estos i els conceptes a què corresponen.

d.2) Taló o xec bancari:

– Haurà de ser sempre nominatiu.

– S’aportarà fotocòpia d’este i extracte o moviment bancari que acredite que el destinatari l’ha fet efectiu.

e) Memòria tècnica detallada

e.1) Per als projectes de la modalitat 1 es presentarà memòria tècnica detallada de l’execució del projecte presentat en la sol·licitud per al qual s’ha concedit la subvenció, detallant com s’han realitzat les activitats que es van incloure en la descripció del projecte. La memòria haurà de desenvolupar, com a mínim, els epígrafs següents:

– Dades de l’entitat sol·licitant: nom i NIF.

– Títol del projecte, que haurà de coincidir amb el de la sol·licitud.

– Treball en xarxa realitzat: entitats participants, àrees de responsabilitat, pressupost assignat.

– Activitats realitzades dins del projecte, que haurà de coincidir amb les de la sol·licitud, detallant: nom, dates de realització, lloc, horari, nombre d’hores, nombre de participants, materials utilitzats, persona responsable, descripció de com s’ha dut a terme.

– Difusió del projecte: descripció del pla de difusió, així com de la seua efectiva realització, detallant les dates de realització i les accions emprades.

– Avaluació del projecte:

– Descripció dels resultats obtinguts

– Descripció de la relació entre els resultats obtinguts i les necessitats prèvies.

– Anàlisi del grau de compliment dels objectius plantejats.

– Descripció de la incidència dels resultats sobre el foment de la participació ciutadana.

– Aplicació dels resultats per a la posada en marxa de projectes futurs o la millora en la gestió d’estos.

– Aportació del material gràfic (fullets, cartells, tríptics), audiovisuals, fotografies de les activitats o material utilitzat en l’avaluació (qüestionaris, informes de resultats), llista d’assistents i altres que es consideren oportuns.

e.2) Per als projectes de la modalitat 2: en el cas de la realització d’obres es presentarà una memòria tècnica detallada de les obres efectivament realitzades. En el cas d’adquisició de béns inventariables, es presentarà una memòria en la qual es descriguen amb detall els béns adquirits.

e.3) Per als projectes de la modalitat 3: es presentarà memòria tècnica detallada dels actes festius, culturals i institucionals de les festes de la Comunitat Valenciana de l’any 2024 que s’especifiquen en el resolc sis, apartat 3) als quals efectivament s’ha assistit, i per als quals es va sol·licitar la subvenció, amb indicació de dates, horari d’activitats i llistat d’assistents pel CEVEX. S’acompanyarà de materials audiovisuals, fotografies, i d’altres que documenten la realització de l’activitat.

f) Els centres que presenten justificants en moneda estrangera hauran d’acompanyar un document expedit per una entitat bancària del país d’origen en què se certifique l’equivalència, amb caràcter mensual, d’esta moneda amb l’euro en el període gener-octubre de l’any en curs. Per a la conversió per part de l’entitat de l’import de cada un dels gastos efectuats a euros, esta aplicarà un tipus de canvi vigent en el mes en què s’haja emés i/o pagat la corresponent factura o document equivalent.

g) Certificat de justificació de gastos i de compliment del pressupost aprovat (doc. 4), en què es faran constar, d’una banda, els imports aprovats en el projecte, agrupats per tipus de gasto, i, d’altra banda, els imports realment executats per tipus de gasto. Els gastos justificats hauran d’adaptar-se als tipus de gastos autoritzats. Únicament s’admetrà una desviació en la imputació de quantitats als diferents tipus de gastos en una quantia de fins a un trenta per cent (30 %) de l’import assignat a cada un d’estos, respectant en tot moment els límits màxims establits en l’apartat sis de la present resolució. La desviació no podrà aplicar-se a tipus de gastos no autoritzats.

h) Els centres sol·licitants que no tinguen la seua residència fiscal en territori espanyol hauran de presentar

un certificat de residència fiscal, en vigor, emés per les autoritats competents del seu país de residència, en el cas que el certificat presentat juntament amb la sol·licitud haja expirat la seua vigència.

i) Per a la modalitat 2 en el cas d’obres en les seus dels centres:

– Certificat del Registre de la propietat que acredite que l’immoble on s’han realitzat les obres pertany a l’entitat o contracte de lloguer i autorització de la propietat sobre l’execució de les obres, en el cas que estes es duguen a terme en un local arrendat.

– Certificat de la persona representant legal de l’entitat en el qual s’expressarà que les obres han sigut realitzades amb càrrec a la subvenció concedida, l’import d’esta subvenció i el compromís de mantindre l’ús de l’edifici com a seu del centre almenys en els pròxims 5 anys.

j) Respecte a l’adquisició de béns inventariables, certificació de la persona que ostenta la presidència o representació de l’entitat en la qual conste la recepció d’estos, la seua conformitat i la seua inclusió en l’inventari de l’entitat per un període mínim de dos anys.

k) Per a la modalitat 3, un certificat firmat pel secretari/ària i amb el vistiplau del president/a de l’entitat, en el qual es detalle:

– Identitat dels assistents en representació del CEVEX (màxim 2) amb indicació de nom, núm. d’identificació i càrrec en el CEVEX, si és el cas.

– Festa o festes de la Comunitat Valenciana a les quals s’han desplaçat els representants relacionats en l’apartat anterior.

– Tipus de desplaçament utilitzat/s i gasto realment efectuat, tant per a l’anada com per a la tornada, per cada representant, amb indicació de dates.

– En cas de vehicle particular, matrícula, quilòmetres efectuats per a l’assistència als actes a la Comunitat Valenciana i tornada al lloc d’origen, amb indicació de dates.

2. La documentació justificativa haurà de presentar-se de manera telemàtica en l’enllaç següent: [https://www.gva.es/va/inicio/procedimientos?id\_proc=G2](https://www.gva.es/va/inicio/procedimientos?id_proc=G2 ) tal com s’indica en el resolc set. Presentació de sol·licituds i termini.

En el cas dels CEVEX situats a Espanya, a més de la presentació de les factures per via telemàtica en el moment de la presentació de la justificació, es remetran les factures originals per via postal dins del termini establit per a presentar la documentació justificativa de la subvenció concedida (31.10.2024).

Únicament en el cas dels centres valencians que estiguen situats fora d’Espanya i que per tal circumstància no puguen presentar la documentació justificativa de manera telemàtica, s’admetrà de manera excepcional la seua presentació pels mitjans que establix l’article 16.4 de l’LPACAP. En tal cas, l’entitat beneficiària haurà d’enviar, en el mateix dia, mitjançant correu electrònic dirigit al Servici de Foment de l’Associacionisme i Suport a les Persones Valencianes en l’Exterior, document acreditatiu de la presentació i del contingut d’esta.

3. Es reduirà proporcionalment la subvenció en el cas que la justificació dels gastos realitzats no arribe a la quantia atorgada o es produïsca el desviament de quantitats que superen els percentatges màxims establits en l’apartat sis i en el catorze, subapartat 1.g.

4. Es produirà la pèrdua del dret al cobrament total o parcial de la subvenció en el supòsit d’incompliment de l’obligació de justificació, la justificació insuficient i la presentació extemporània de la justificació, segons el que s’establix en els articles 34.3 i 37.1.c de l’LGS. Els tres supòsits donaran lloc a la incoació d’un procediment per a deixar sense efecte l’acte de concessió de la subvenció. En tot cas, es garantirà el dret de l’audiència de l’interessat.

*Quinze. Pla de control*

Es realitzarà la comprovació de l’efectiva realització de l’activitat subvencionada, mitjançant un control administratiu sobre la totalitat dels projectes concedits.

*Setze. Clàusula de transparència*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de la Generalitat, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció hauran de complir les obligacions de transparència següents:

1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben, durant el període d’un any natural, alguna ajuda o subvenció de les entitats públiques de la Comunitat Valenciana arreplegades en l’article 3 de la Llei 1/2022, en una quantia superior a 50.000 euros.

c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’ha de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es farà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant, almenys, quatre anys naturals.

2. Sense perjuí de les obligacions previstes en l’apartat anterior, totes les entitats o persones beneficiàries de subvencions hauran de donar l’adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Conselleria de Participació, Transparència, Cooperació i Qualitat Democràtica, en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà en què es faça publicitat de l’activitat subvencionada.

3. Les entitats o persones beneficiàries de subvencions estan obligades a subministrar a l’entitat concedent tota la informació que se’ls requerisca per al compliment per part d’esta de les obligacions previstes en la legislació en matèria de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha realitzat el requeriment podrà acordar, amb prèvia advertència i audiència a l’interessat, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Dèsset. Clàusula de protecció de dades*

De conformitat amb el Reglament (UE) 2016/679, del Parlament i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD); la Llei orgànica 3/2018, de protecció de dades i garantia dels drets digitals (BOE 294, 06.12.2018), i altres disposicions aplicables, les dades de caràcter personal proporcionades seran tractades per la Generalitat per a procedir a la tramitació de la sol·licitud a l’empara de l’LGS.

Les entitats podran exercir els drets d’accés, rectificació, cancel·lació, oposició, supressió, portabilitat i limitació del tractament davant de la conselleria que gestiona esta ajuda, així com reclamar, si és el cas, davant de l’autoritat de control en matèria de protecció de dades, especialment quan no haja obtingut satisfacció en l’exercici dels seus drets.

Contra el que disposa esta resolució, que posa fi a la via administrativa, es podrà interposar potestativament un recurs de reposició davant del mateix òrgan que haja dictat l’acte en el termini d’un mes, comptat des de l’endemà de la publicació, de conformitat amb el que preveuen els articles 123 i 124 de l’LPACAP, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l’endemà de la publicació, de conformitat amb el que s’establix en els articles 10 i 46 de l’LJCA. Tot això, sense perjuí que s’utilitze qualsevol altra via que es considere oportuna.

  

València, 22 de juliol de 2024

(p. d. Resolució 08.11.2023; DOGV 13.11.2023)

Santiago Lumbreras Peláez

Secretari autonòmic de Relacions Institucionals i Transparència